Ancjemò Di Natale, ancjemò vitorie, ancjemò la Europe inte smicje. La partide di domenie e conferme lis buinis cundizions psicologjichis ancjemò prime che tecnichis, tatichis e atletichis dal Udin.
La scuadre e à gjambis, cûr e sintiment e chest si lu viôt sei cuant che e zuie ben che, ancjemò di plui, cuant che e je in dificoltât, cemût che al è someât in part vie pal prin timp, cui sampdorians che a cirivin di difindisi e di dâ fastidi indenant cun Eder.
Il prin gol di Di Natale al è rivât juste in chê fase de partide alì: un classic dal repertori di SuperTotò par precision e potence.
Il secont gol dal cjapitani al à confermât sei il caratar de scuadre sei la cualitât dal numar 10, che par intant al è rivâ ancje chest an a cuote vincj goi (e no je finide achì…): la segnature di Eder al 34’ dal prin timp e veve tornât a meti a pâr il match cun cualchi preocupazion pai blancs e neris ancjemò sul imprin dal secont timp.
La partide e à dât ancjemò cualchi sgrisul ai tifôs furlans, cul pâl di Sansone e cuntun pâr di miezis indecisions de bande di Brkič, ma ben un numar plui alt di sodisfazions. Tra chestis vê viodût che Di Natale e Muriel a rivin a zuiâ un dongje di chel altri, vê gjoldût pal tierç gol segnât di Muriel e vê puartât a cjase la cuinte vitorie une daûr di chê altre.
La strade che e puarte ae Europe cumò e passe par Palermo.
L’Udin al à di fâ ponts par lâ indenant e i sicilians a scugnin vinci par no lâ in serie B. Une partide dificile, che cun Domizzi, Pinzi e Danilo fûr par vie de scualifiche, e somee ancjemò plui delicade.
Ma al è pardabon un pecjât molâ a chest pont.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn